Kommissionens beslutning
af 1. juni 2001
om anden ændring af beslutning 2001/356/EF om beskyttelsesforanstaltninger mod mund- og klovesyge i Det Forenede Kongerige
(meddelt under nummer K(2001) 1556)
(EØS-relevant tekst)
(2001/415/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 90/425/EØF af 26. juni 1990 om veterinærkontrol og zooteknisk kontrol i samhandelen med visse levende dyr og produkter inden for Fællesskabet med henblik på gennemførelse af det indre marked(1), senest ændret ved direktiv 92/118/EØF(2), særlig artikel 10, og
under henvisning til Rådets direktiv 89/662/EØF af 11. december 1989 om veterinærkontrol i samhandelen i Fællesskabet med henblik på gennemførelse af det indre marked(3), senest ændret ved direktiv 92/118/EØF, særlig artikel 9, og
ud fra følgende betragtninger:
(1) Efter rapporter om udbrud af mund- og klovesyge i Det Forenede Kongerige vedtog Kommissionen beslutning 2001/356/EF af 4. maj 2001 om beskyttelsesforanstaltninger mod mund- og klovesyge i Det Forenede Kongerige og om ophævelse af beslutning 2001/172/EF(4), ændret ved beslutning 2001/372/EF(5).
(2) Ved Rådets direktiv 85/511/EØF(6), senest ændret ved akten vedrørende Østrigs, Finlands og Sveriges tiltrædelse, blev der indført EF-foranstaltninger for bekæmpelse af mund- og klovesyge.
(3) Rådets direktiv 90/426/EØF(7), senest ændret ved Kommissionens beslutning 2001/298/EF(8), vedrører dyresundhedsmæssige betingelser for enhovede dyrs bevægelser og indførsel af enhovede dyr fra tredjelande.
(4) Da sygdomssituationen er under bedring, er det hensigtsmæssigt at lempe nogle restriktioner for flytning af enhovede dyr, der ikke er modtagelige for mund- og klovesyge.
(5) Situationen tages op til fornyet gennemgang på mødet i Den Stående Veterinærkomité, som er berammet til den 5.-6. juni 2001, og foranstaltningerne tilpasses om nødvendigt.
(6) De i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -
VEDTAGET FØLGENDE BESLUTNING:
Artikel 1
Artikel 12, stk. 4, i beslutning 2001/356/EF affattes således: "4. Det Forenede Kongerige sørger for, at enhovede dyr, der forsendes fra landets territorium til en anden medlemsstat, ledsages af et sundhedscertifikat efter modellen i bilag C til Rådets direktiv 90/426/EØF. Sundhedscertifikatet udstedes kun for enhovede dyr fra en bedrift, der ikke er underlagt et officielt forbud efter artikel 4 eller 5 i direktiv 85/511/EØF.
Desuden skal den attesterende embedsdyrlæge, når det enhovede dyr skal attesteres efter bestemmelserne i første afsnit:
- inspicere og kun attestere det enhovede dyr, hvis synlige fækalier, synligt snavs og synlige efterladenskaber er fjernet så vidt gørligt og dets hove renset og desinficeret til embedsdyrlægens tilfredshed, og
- sikre, at der modtages en skriftlig erklæring fra dyrets ejer eller dennes repræsentant om, at det enhovede dyr vil forblive på bedriften indtil forsendelse til bestemmelsesstedet som angivet i sundhedscertifikatet uden at gøre ophold på en bedrift, der er underlagt officielle forbud efter artikel 4 eller 5 i direktiv 85/511/EØF.
Sundhedscertifikater, der ledsager enhovede dyr, der forsendes fra Det Forenede Kongerige til en anden medlemsstat efter første afsnit, bærer følgende ordlyd: 'Enhovede dyr, der er i overensstemmelse med Kommissionens beslutning 2001/356/EF af 4. maj 2001 om beskyttelsesforanstaltninger mod mund- og klovesyge i Det Forenede Kongerige.'"
Artikel 2
Medlemsstaterne ændrer de foranstaltninger, de anvender i handelen, for at bringe dem i overensstemmelse med nærværende beslutning. De underretter straks Kommissionen herom.
Artikel 3
Denne beslutning er rettet til medlemsstaterne.
Udfærdiget i Bruxelles, den 1. juni 2001.